Die nuwe norm: die tuiskantoor - Corona Krisissentrum
Tuis / COVID-19 / Die nuwe norm: die tuiskantoor
Die nuwe norm: die tuiskantoor
In 'n oogwink het Covid-19 dít wat bekend en die norm was, verander. Hoe ons gaan dink en doen gaan verander, en dit geld ook vir hoe ons in die toekoms gaan werk: in afsondering en vanaf die tuiskantoor. Die vraag is hoe effektief is dit om van die huis af te werk?
In navorsing deur professor Nicolas Bloom van Stanford in 2014 onder 1 600 werknemers van 'n Sjinese reisagentskap oor nege maande, is bevind dat om van die huis af te werk 13% hoër produksie meegebring het asook 'n afname van 50% in die werknemers wat bedank het uit hul werk. Al vereiste was dat die werknemers aanlyn moes wees en dat hulle een dag uit elke vyf vanuit die kantoor moes werk. Dit het geblyk 'n wen-wen-situasie te wees deurdat die firma gebaat het deur werknemers wat 'n vol skof gewerk het, nie laat was vir werk nie, minder siekte- en geleentheidsverlof geneem het en die maatskappy kantoorruimte en onkoste bespaar het, en die werknemers het aan reiskoste en reistyd bespaar.
Na die nege maande is die werknemers die keuse gelaat om aan te hou met afstandswerk of om terug te keer kantoor toe. Slegs 50% van die werknemers het ingestem tot afstandswerk terwyl die res verkies het om terug te keer kantoor toe en die rede wat hulle aangevoer het, was dat hulle geïsoleer, depressief en eensaam gevoel het.
Indien jy die keuse het om afstandswerk te doen, is dit noodsaaklik dat jy 'n tuiskantoor moet inrig en jou moet beskerm teen isolasie en depressie.
Die belangrikste is dat jy 'n ruimte inrig nét vir werk; dit moenie 'n plek wees wat met ontspanning geassosieer word soos die rusbank voor die TV nie en jou huismense moet die ruimte as 'n formele kantoor respekteer. Die volgende noodsaaklikheid is dat jy 'n betroubare internetfasiliteit moet hê en dat jy die nodige sagteware op jou rekenaar het om videokonferensies te kan hou.
Sodra dit alles ingerig is en jy nie hoef kantoor toe te gaan nie, is dit tyd vir selfdisipline: Staan gewone tyd op, trek aan asof jy kantoor toe gaan, werk jou gewone ure en doen jou persoonlike sake buite hierdie ure soos jy dit in 'n kantooropset sou doen. Jy kan dalk vind dat jy nou meer tyd het, maar moenie in die lokval van uitstel beland nie.
Stel 'n skedule op en maak jou huismense bewus daarvan dat 'n spesifieke tyd opsy gesit word vir aandag aan jou kinders se behoeftes en aan noodsaaklike huishoudelike take. Vra jou huismense om jou nie te steur nie. Lig jou medewerkers ook in oor jou skedule sodat hulle kan weet wanneer jy beskikbaar sal wees vir videovergaderings
Hou by 'n roetine: neem jou teetyd en etenstyd op 'n vasgestelde tyd en tydperk en keer terug na jou toegewyde werkplek.
Indien gade ook van die huis af werk, kan jy die dag in skofte opdeel en vra dat die ander persoon op 'n bepaalde tyd oorneem met die versorging van kinders, troeteldiere of huishoudelike take terwyl jy werk.
Skeduleer 'n spesifieke tyd vir sosiale media, 'n tyd vir eposse lees en beantwoord en aandag skenk aan WhatsApp-boodskappe en kennisgewings. Om te versker dat jy nie onderbreek word nie, skakel sosiale media tydens jou werkure af en maak alle onnodige toepassings toe.
Verseker dat jy geestelik gesond bly. Skei jou werk van jou persoonlike lewe en maak tyd vir buitelug, sport en oefeninge en om te sosialiseer.
Behou kontak met jou medewerkers deur middel van videokonferensiesessies sodat jy gemotiveerd bly en nie geïsoleer voel nie.
Gorlick, Adam. March 2020 Stanford News. http://www.news.stanford.edu
Working from home to steer clear of the coronavirus?
Qama Qukula 17 March 2020PM CapeTalk https://www.capetalk.co.za/articles/378060/10-practical-tips-on-how-to-work-from-home-effectively